Obvestilo Komisije o vračilu protidampinških dajatev

(2021/C 118/06)

To obvestilo določa smernice o postopku prošnje za vračilo protidampinških dajatev v skladu s členom 11(8) Uredbe (EU) št. 2016/1036 Evropskega parlamenta in Sveta (1) (v nadaljnjem besedilu: osnovna uredba). Te smernice razveljavljajo in nadomeščajo smernice, ki so bile objavljene leta 2014 (2). Namen smernic je različnim stranem, ki so vključene v postopek vračil, pojasniti pogoje, ki jih mora izpolnjevati prošnja, ter podati izčrpno pojasnilo postopka, ki lahko privede do vračila.

1. Namen

Namen postopka vračila je vračilo protidampinških dajatev, pri katerih se pokaže, da je bila stopnja dampinga, na osnovi katere so bile dajatve določene, odpravljena ali zmanjšana. Vključuje preiskavo izvoza proizvajalca izvoznika v Unijo in izračun nove stopnje dampinga.

2. Temeljna načela glede postopka vračila

2.1 Kateri pogoji morajo biti izpolnjeni

Prošnje za vračilo na podlagi člena 11(8) osnovne uredbe morajo dokazati, da je bila stopnja dampinga, na osnovi katere so bile določene dajatve, znižana ali odpravljena. V drugih okoliščinah se lahko uporabijo določbe oddelka 3 poglavja 3 naslova III carinskega zakonika Unije o povračilu in odpustu uvoznih dajatev (3).

2.2 Kdo lahko vloži prošnjo za vračilo

(a) Za vračilo lahko zaprosi vsak uvoznik, ki je uvozil blago, za katerega so protidampinške dajatve določili carinski organi.

(b) Če so bile protidampinške dajatve uvedene na podlagi preiskave, v kateri je Komisija uporabila vzorec proizvajalcev izvoznikov za oceno dampinga v skladu s členom 17 osnovne uredbe, lahko uvozniki zahtevajo vračilo ne glede na to, ali so bili proizvajalci izvozniki uvoženih izdelkov vključeni v vzorec ali ne.

2.3 Kakšen je rok vložitve prošnje za vračilo

(a) Prošnje morajo biti vložene v šestih mesecih od datuma, ko je bil znesek protidampinških dajatev določen s strani pristojnih carinskih organov, tj. dneva uradnega obvestila carinskih organov o carinskem dolgu na podlagi člena 102 carinskega zakonika Unije. Vložiti jih je treba pri pristojnem organu države članice (4), v kateri je blago dobilo dovoljenje za prosti promet v Uniji (glej točki 3.2 in 3.3 v nadaljevanju).

(b) Četudi uvoznik izpodbija veljavnost protidampinških dajatev, ki se uporabljajo za njegov uvoz v skladu z določbami carinske zakonodaje Unije, mora ne glede na to, ali to dejanje odloži plačilo dajatev ali ne, vložiti prošnjo za vračilo v šestmesečnem roku od določitve dajatve, sicer prošnja ni dopustna.

(c) Komisija se lahko po dogovoru z vložnikom odloči začasno ustaviti preiskavo v zvezi z vračilom, dokler obveznost za plačilo protidampinških dajatev ni dokončno določena.

2.4 Kako je določena popravljena stopnja dampinga

(a) Komisija bo za reprezentativno obdobje določila stopnjo dampinga za ves izvoz zadevnega izdelka, ki ga opravi proizvajalec izvoznik za vse uvoznike v Uniji in ne le za uvoznika, ki zahteva vračilo.

(b) Zato bo preiskava v zvezi z vračilom zajemala vse kontrolne številke izdelka (5), ki spadajo v okvir opredelitve izdelka iz uredbe o uvedbi protidampinških dajatev, in ne samo kontrolnih številk izdelkov, ki jih je uvozil vložnik.

(c) Razen če so se spremenile okoliščine, se bo uporabila enaka metodologija, kot tista, ki je bila uporabljena v preiskavi, na podlagi katere je bila dajatev uvedena.

2.5 Čigavo sodelovanje je potrebno?

Uspešna izpolnitev prošnje za vračilo ni odvisna le od sodelovanja vložnika, temveč tudi od sodelovanja proizvajalca izvoznika. Vložnik mora zagotoviti, da proizvajalec izvoznik Komisiji predloži ustrezne informacije. To pomeni, da se izpolni vprašalnik, ki zajema široko paleto poslovnih podatkov za določeno reprezentativno obdobje v preteklosti, ter sprejme pregled teh informacij, in sicer tudi preveritveni obisk. Proizvajalec izvoznik ne more „delno sodelovati“ s predložitvijo zgolj selektivnih podatkov. Vsak tak pristop bi za Komisijo pomenil, da ni sodeloval, in privedel do zavrnitve prošnje.

2.6 Kako so varovane zaupne informacije

Pravila o zaupnosti, določena v členu 19 osnovne uredbe, se uporabljajo za vse informacije, prejete v zvezi s prošnjami za vračilo protidampinških dajatev.

2.7 Kolikšen znesek se lahko vrne

Če sta ugotovljeni dopustnost in utemeljenost prošnje, so lahko rezultati preiskave naslednji:

— ni vračila plačanih protidampinških dajatev, če je ugotovljeno, da je stopnja dampinga enaka ali višja od pobrane protidampinške dajatve, ali

— vrne se del plačanih protidampinških dajatev, če se je stopnja dampinga znižala pod raven pobrane protidampinške dajatve, ali

— vrnejo se vse plačane protidampinške dajatve, če je bila stopnja dampinga odpravljena.

2.8 Kakšen je rok za dokončanje preiskave v zvezi z vračilom

Komisija bi morala običajno odločiti o vračilu v 12 mesecih, nikakor pa v več kot 18 mesecih, od datuma, ko se prošnja za vračilo ustrezno utemelji z dokazi. V skladu s tretjim odstavkom člena 11(8) osnovne uredbe je prošnja ustrezno podprta z dokazi, če vsebuje natančne informacije o znesku vračila zahtevane protidampinške dajatve, vso carinsko dokumentacijo v zvezi z določitvijo in plačilom takih dajatev ter informacije o normalnih vrednostih (glej točke 3.5 do 3.7 in 4(d) v nadaljevanju) in izvoznih cenah za proizvajalca izvoznika, za katerega se dajatev uporablja (glej točko 4 v nadaljevanju).

Če se vračilo odobri, imajo organi držav članic na voljo 90 dni od datuma, ko so bili obveščeni o sklepu Komisije, da izvedejo ustrezno plačilo.

3. Prošnja

3.1 Oblika prošnje

Prošnja mora biti vložena v pisni obliki v enem od uradnih jezikov Unije in s podpisom osebe, pooblaščene za zastopanje vložnika. Prošnja se vloži na obrazcu, ki je priložen kot Priloga I k temu obvestilu.

V prošnji mora biti jasno naveden skupni znesek protidampinških dajatev, za katere se zahteva vračilo, in opredeljene posebne uvozne transakcije, na katerih temelji ta skupni znesek.

Prošnja mora temeljiti na zmanjšanju ali odpravi stopnje dampinga. Zato mora vsebovati izjavo vložnika, da se je stopnja dampinga zadevnega proizvajalca izvoznika, na podlagi katere so bile določene protidampinške dajatve, znižala pod raven dajatve, ki se uporablja za uvoz, za katerega se prosi za vračilo, ali je bila odpravljena.

3.2 Vložitev prošenj

Prošnje je treba vložiti pri pristojnih organih države članice, na ozemlju katere je bil izdelek, ki ga zadevajo protidampinške dajatve, sproščen v prosti promet (6). Seznam pristojnih organov je objavljen na spletni strani GD za trgovino.

Države članice bi morale prošnjo in vso ustrezno dokumentacijo nemudoma posredovati Komisiji. Brez poseganja v kakršne koli druge oblike pošiljanja se to opravi v elektronski obliki.

3.3 Roki za vložitev prošnje

(a) Šestmesečni rok Prošnjo za vračilo je treba vložiti pri pristojnih organih ustrezne države članice v šestmesečnem roku (7) iz drugega odstavka člena 11(8) osnovne uredbe. Šestmesečni rok je treba spoštovati tudi v primerih, ko se uredba o uvedbi zadevne dajatve izpodbija pred sodišči Evropske unije ali ko se uporaba uredbe izpodbija pred nacionalnimi upravnimi ali sodnimi organi (glej točko 2.3(b) zgoraj). Odvisno od vsakega posameznega primera se šestmesečni rok šteje od: datuma začetka veljavnosti uredbe o uvedbi dokončne dajatve in pobiranja zneskov, zavarovanih z začasno dajatvijo, ko se začasne dajatve dokončno poberejo, ali datuma določitve dokončne protidampinške dajatve, tj. dneva uradnega obvestila o carinskem dolgu s strani carinskih organov na podlagi člena 102 carinskega zakonika Unije, ali če je pravilni znesek dajatev določen na podlagi naknadnega nadzora, se uporablja zadnji datum določitve dajatev.

(b) Datum vložitve vloge Ob posredovanju prošnje Komisiji morajo države članice navesti datum vložitve prošnje, tj. datum, na katerega je pristojni organ države članice prošnjo dejansko prejel. V lastno korist bi morali kandidati pridobiti dokaze o prejemu njihove prošnje v uradih ustrezne države članice. Na primer: prošnje se lahko pošljejo priporočeno po pošti s priloženim obrazcem za potrdilo o prejemu; datum, ko je pristojni organ države članice prejel telefaks, se lahko določi s sklicem na datum, naveden na poročilu o uspešnem prenosu in dnevnik delovanja telefaksa; datum uradnega potrdila o prejemu, če je prošnja vložena osebno ali elektronsko.

3.4 Dokazila, ki se zahtevajo od vložnika

Da bi vložnik Komisiji omogočil obravnavo prošnje, mora prošnji, ki jo vloži v pristojni državi članici, priložiti čim več (8) naslednjih dokazil:

(a) vse račune in druge dokumente, ki so bili podlaga za carinske postopke;

(b) vse carinske dokumente, ki opredeljujejo uvozne transakcije, za katere se prosi vračilo, in ki posebej prikazujejo podlago (vrsta, količina in vrednost prijavljenega blaga ter uporabljena stopnja protidampinških dajatev) za določitev zneska dajatev, ki se obračunajo, ter natančen znesek obračunanih protidampinških dajatev;

(c) izjave, da: (i) pobrane dajatve ni vrnil proizvajalec izvoznik ali katera koli druga tretja oseba; (ii) so cene, na katerih temelji prošnja, resnične; (iii) ni kompenzacijskega dogovora, ki bi bil sklenjen pred zadevno(-imi) prodajo(-ami), po njej (njih) ali hkrati z njo (njimi);

(d) informacije o normalnih vrednostih in izvoznih cenah, ki kažejo, da se je stopnja dampinga proizvajalca izvoznika znižala pod raven veljavne dajatve ali je bila odpravljena. To je zlasti pomembno, če je vložnik povezan s proizvajalcem izvoznikom. Če vložnik ni povezan s proizvajalcem izvoznikom in če ustrezne informacije niso takoj na voljo, mora prošnja vsebovati izjavo proizvajalca izvoznika, da je bila stopnja dampinga zmanjšana ali odpravljena in da bo zagotovil Komisiji vse ustrezne podporne podatke. To so podatki o normalnih vrednostih in izvoznih cenah za reprezentativno obdobje, v katerem se je blago izvažalo v Unijo. To obdobje bo pozneje določila Komisija (glej točko 4.1(a)). Če ima proizvajalec izvoznik sedež v nekaterih državah, ki niso članice STO, se normalna vrednost določi v skladu s členom 2(7) osnovne uredbe (za več informacij o postopku v zvezi z nekaterimi državami, ki niso članice STO, glej 3.5). Če ima proizvajalec izvoznik sedež v državi, v kateri je bilo ugotovljeno, da obstajajo znatna izkrivljanja v smislu člena 2(6a)(b) osnovne uredbe v zvezi z veljavno dajatvijo, se normalna vrednost določi v skladu s členom 2(6a) osnovne uredbe ( za več informacij o postopku v zvezi z državami z znatnimi izkrivljanji glej 3.6). Za informacije o prehodnem obdobju za določitev normalne vrednosti glej 3.7.

(e) informacije o podjetju vložnika;

(f) pooblastilo, če prošnjo vlaga tretja oseba;

(g) seznam uvoznih transakcij, v zvezi s katerimi se prosi za vračilo (vložniku je na voljo vzorec obrazca z zahtevanimi informacijami, priložen k temu obvestilu kot Priloga II);

(h) dokazilo o plačilu protidampinških dajatev, za katere se prosi vračilo. Vložnik ali proizvajalec izvoznik, odvisno od primera, morata kopijam izvirnih računov, carinskih deklaracij in drugih tovrstnih dokumentov priložiti izjavo, ki potrjuje njihovo pristnost. Poleg tega morajo biti ti dokumenti ali njihovi prevodi v enem od uradnih jezikov Unije.

Komisija bo ocenila, ali prošnja vsebuje vse informacije, ki se zahtevajo od vložnika. Komisija bo po potrebi obvestila vložnika o dodatnih informacijah, ki jih je treba še predložiti, in določila rok, v katerem je treba predložiti zahtevana dokazila. Komisija si pridržuje pravico, da zahteva dodatna dokazila za utemeljitev prošnje.

3.5 Dokazi o normalni vrednosti v primeru uvoza iz nekaterih držav, ki niso članice STO

Če se zahteva vračilo dajatev za uvoz iz države, ki ni članica STO in je navedena v Prilogi I k Uredbi (EU) 2015/755 Evropskega parlamenta in Sveta (9), se normalna vrednost določi v skladu s členom 2(7) osnovne uredbe in v skladu z metodologijo, ki se uporablja v zvezi z veljavno dajatvijo za zadevni uvoz.

Če se normalna vrednost določi na podlagi cene ali konstruirane vrednosti v ustrezni primerljivi državi, mora vložnik opredeliti proizvajalca v primerljivi državi in ga zaprositi za sodelovanje.

Za sodelovanje mora zaprositi podjetja, ki so sodelovala v prvotni preiskavi, razen če lahko dokaže, da je primernejša uporaba drugih proizvajalcev v isti državi ali podatkov druge primerljive države.

Če vložnik ne more zagotoviti sodelovanja, lahko predlaga katero koli drugo metodo v skladu s členom 2(7) osnovne uredbe in predloži podatke, potrebne za izračun normalnih vrednosti na podlagi te druge metode. Vložnik mora predložiti zadovoljiv dokaz, da je neuspešno prosil za sodelovanje vse znane proizvajalce izdelka v preiskavi.

Če vložnik ne predloži podatkov za izračun normalnih vrednosti v skladu s členom 2(7) osnovne uredbe v razumnem roku, Komisija zavrne prošnjo zaradi pomanjkanja dokazov.

3.6 Dokazi o normalni vrednosti v primeru uvoza iz države z znatnimi izkrivljanji

Če se zaprosi za vračilo dajatev za uvoz iz države, v kateri je bilo v prvotni preiskavi ali po pregledu zaradi izteka ukrepa ugotovljeno, da v zvezi z zadevno veljavno dajatvijo obstajajo znatna izkrivljanja v smislu člena 2(6a)(b) osnovne uredbe, se normalna vrednost običajno določi v skladu s členom 2(6a) osnovne uredbe.

V tem primeru se normalna vrednost konstruira izključno na podlagi stroškov proizvodnje in prodaje, ki odražajo neizkrivljene cene ali referenčne vrednosti.

Za informacije o prehodnem obdobju za uporabo te metodologije glej 3.7.

3.7 Prehodno obdobje za metodologijo za določitev normalne vrednosti

V skladu s členom 11(4) osnovne uredbe se bo v prehodnem obdobju za določitev normalne vrednosti uporabila metodologija za države brez tržnega gospodarstva, ki je veljala do 19. decembra 2017:

— če se zaprosi za vračilo dajatev na podlagi normalne vrednosti, ki je izračunana v skladu z metodologijo za države brez tržnega gospodarstva, kot je veljala do 19. decembra 2017,

— do datuma začetka (10) prvega pregleda zaradi izteka teh ukrepov, po 19. decembru 2017.

V ta namen se uporabljajo določbe osnovne uredbe, ki so veljale do 19. decembra 2017 (v nadaljnjem besedilu: osnovna uredba iz leta 2017) (11). V takih primerih se normalna vrednost določi v skladu s členom 2(7)(a) osnovne uredbe iz leta 2017, razen če se proizvajalcu izvozniku odobri tržnogospodarska obravnava (v nadaljnjem besedilu: TGO) v skladu s členom 2(7)(c) osnovne uredbe iz leta 2017.

Če se TGO ne uporabi, se normalna vrednost določi v skladu s členom 2(7)(a) osnovne uredbe iz leta 2017 na podlagi cene ali konstruirane vrednosti v tretji državi s tržnim gospodarstvom (v nadaljnjem besedilu: primerljiva država). Vložnik bi moral opredeliti proizvajalca v primerljivi državi in ga zaprositi za sodelovanje.

Za sodelovanje mora zaprositi podjetja, ki so sodelovala v prvotni preiskavi, razen če lahko dokaže, da je primernejša uporaba drugih proizvajalcev v isti državi ali podatkov druge primerljive države.

Če vložnik ne more zagotoviti sodelovanja, lahko predlaga katero koli drugo metodo v skladu s členom 2(7)(a) osnovne uredbe iz leta 2017 in predloži podatke, potrebne za izračun normalnih vrednosti na podlagi te druge metode. Vložnik mora predložiti zadovoljiv dokaz, da je neuspešno prosil za sodelovanje vse znane proizvajalce izdelka v preiskavi.

Če vložnik ne predloži podatkov za izračun normalnih vrednosti v skladu s členom 2(7)(a) osnovne uredbe iz leta 2017 v razumnem roku, Komisija zavrne prošnjo zaradi pomanjkanja dokazov.

3.8 Ponovne prošnje

Kakor hitro vložnik ugotovi, da namerava vložiti več kot eno prošnjo za vračilo protidampinških dajatev, obračunanih za zadevni izdelek, mora o tem obvestiti Komisijo. To informacijo Komisija potrebuje za čim učinkovitejše in uspešnejše strukturiranje preiskave.

4. Ocenjevanje utemeljenosti prošnje

Komisija bo stopila v stik s proizvajalcem izvoznikom in zahtevala informacije o njegovih normalnih vrednostih in izvoznih cenah za posamezno reprezentativno obdobje. Prošnja bo obravnavana samo, če bo ustrezno utemeljena z dokazi (12) ter če bo Komisija prejela vse zahtevane informacije in izpolnjene vprašalnike (vključno z odgovori na morebitne ugotovljene bistvene pomanjkljivosti).

(a) Reprezentativno obdobje Za določitev popravljene stopnje dampinga bo Komisija določila reprezentativno obdobje, ki ponavadi vključuje najmanj šest mesecev in vključuje kratko obdobje pred datumom izdaje računa s strani proizvajalca izvoznika za prvo transakcijo, za katero se prosi vračilo.

(b) Vprašalnik o dampingu V skladu s členom 6(2) osnovne uredbe bodo morali proizvajalec izvoznik vložnika ter, kadar je to primerno, povezani uvoznik(-i), predložiti vse podatke o svoji prodaji v Uniji in ne le prodaji vložniku v reprezentativnem obdobju. Informacije se bodo zbrale z vprašalnikom, ki se bo poslal proizvajalcu izvozniku vložnika (in vsem povezanim uvoznikom v Uniji), na njega pa bo treba odgovoriti v 37 dneh. Proizvajalec izvoznik lahko pošlje zaupne informacije Komisiji neposredno in ne prek vložnika. Nezaupno različico izpolnjenih vprašalnikov in vseh drugih predloženih zaupnih informacij je treba zagotoviti v skladu s členom 19(2) osnovne uredbe. Take nezaupne informacije bodo na voljo v dokumentaciji, ki je na vpogled zainteresiranim stranem, do njih pa bo mogoče dostopati prek povezave TRON.tdi (https://tron.trade.ec.europa.eu/tron/TDI).

(c) Tržnogospodarska obravnava (TGO) Če se uporablja prehodno obdobje pod 3.7, lahko proizvajalec izvoznik zaprosi za TGO za namene preiskave v zvezi z vračilom. V tem primeru bo moral predložiti vse zahtevane informacije v skladu s členom 2(7)(c) osnovne uredbe iz leta 2017. Če je za proizvajalca izvoznika odobrena TGO, bo normalna vrednost določena na podlagi njegovih cen in stroškov v skladu s členom 2(1) do (6) osnovne uredbe iz leta 2017. Če se TGO ne odobri, bo normalna vrednost določena v skladu s členom 2(7)(c) osnovne uredbe iz leta 2017. Določitev TGO v okviru preiskave v zvezi z vračilom se uporablja le za določitev stopnje dampinga v reprezentativnem obdobju za vračilo. TGO za namene preiskave v zvezi z vračilom se odobri ne glede na to, ali je bila TGO proizvajalcu izvozniku odobrena že v prvotni preiskavi in ne glede na to, ali je sodeloval v prvotni preiskavi.

(d) Izvoz iz nekaterih držav, ki niso članice STO Če se zahteva vračilo za dajatve na izvoz iz nekaterih držav, ki niso članice STO, se normalna vrednost določi v skladu s členom 2(7) osnovne uredbe (glej točko 3.5 za nujna dokazila, ki jih mora predložiti vložnik).

(e) Izvoz iz držav z znatnimi izkrivljanji Poleg postopka pod (b) zgoraj bo proizvajalec izvoznik vložnika pozvan, naj predloži informacije o proizvodnih dejavnikih, ki so se uporabljali v reprezentativnem obdobju. Informacije se bodo zbrale z obrazcem, ki se bo poslal proizvajalcu izvozniku vložnika, na njega pa bo treba odgovoriti v 15 dneh.

(f) Preveritveni obiski Strani, ki predložijo informacije, morajo biti seznanjene s tem, da lahko Komisija v skladu s členom 16 osnovne uredbe prejete informacije preveri med preveritvenim obiskom.

4.1 Analiza utemeljenosti prošnje

(a) Splošna metodologija Popravljena stopnja dampinga bo določena s primerjavo: — normalne(-ih) vrednosti — in izvozne(-ih) cen(-e) za zadevni(-e) izvoženi(-e) izdelek(-ke) v reprezentativnem obdobju v skladu z ustreznimi določbami člena 2 osnovne uredbe. Člen 11(9) osnovne uredbe določa uporabo „ist[e] metodologij[e] kakor pri preiskavi, na osnovi katere je bila dajatev določena, ob ustreznem upoštevanju člena 2 (Določitev dampinga), še posebej odstavka 11 in 12 (Uporaba tehtanega povprečja pri izračunu stopnje dampinga) ter člena 17 (Vzorčenje).“ Komisija lahko za izračun popravljene stopnje dampinga uporabi vzorec proizvajalcev izvoznikov, vrst izdelka ali transakcij, na katere se nanaša(-jo) prošnja(-e), na podlagi člena 17 osnovne uredbe, zlasti odstavka 3. Vzorčenje se uporablja, kadar je število proizvajalcev izvoznikov, vrst izdelka ali transakcij tako veliko, da bi posamezni pregledi pomenili preveliko obremenitev in onemogočili pravočasno zaključitev preiskave. O tem se odloči v obdobju najmanj 6 mesecev od datuma vložitve prve prošnje ali 12 mesecev od datuma uvedbe dokončnih ukrepov, pri čemer se upošteva poznejši datum.

(b) Izvajanje člena 11(10) osnovne uredbe Kadar se izvozna cena računsko določi v skladu s členom 2(9) osnovne uredbe, jo Komisija izračuna brez odštevanja zneskov plačanih protidampinških dajatev, če se predložijo prepričljivi dokazi, da se dajatev ustrezno odraža v cenah pri nadaljnji prodaji in v vseh nadaljnjih prodajnih cenah v Uniji. Komisija bo preučila, ali povečanje prodajne cene za neodvisne stranke v Uniji med prvotnim obdobjem preiskave in obdobjem preiskave v zvezi z vračilom vključuje protidampinške dajatve.

(c) Uporaba ugotovitev pregleda Med preučevanjem prošnje za vračilo se lahko Komisija kadar koli odloči začeti vmesni pregled v skladu s členom 11(3) osnovne uredbe. Postopek v zvezi s prošnjo za vračilo se začasno ustavi, dokler pregled ni končan. Ugotovitve preiskave v zvezi s pregledom se lahko uporabljajo le za ugotavljanje utemeljenosti prošnje za vračilo, pod pogojem, da datum transakcij, za katere se zahteva vračilo, spada v obdobje preiskave v zvezi s pregledom.

(d) Ekstrapolacija Ne glede na točko (c) zgoraj se zaradi upravne učinkovitosti stopnja dampinga, ugotovljena med katero koli preiskavo, lahko ekstrapolira za uvozne transakcije, v zvezi s katerimi je bila vložena prošnja za vračilo in ki niso bile opravljene v obdobju preiskave. V zvezi s tem morajo biti izpolnjeni naslednji pogoji: ekstrapolacija se lahko izvaja le za obdobje neposredno pred preiskovanim obdobjem; najdaljše obdobje, za katero se lahko ekstrapolirajo rezultati preiskave, je šest mesecev; ekstrapolacija se lahko uporabi le, kadar je bila stopnja dampinga izračunana in določena na podlagi zaključene preiskave; ekstrapolacija se uporabi le za znesek dajatev, ki je razmeroma majhen v okviru celotne prošnje za vračilo.

4.2 Nesodelovanje

Če vložnik, proizvajalec izvoznik ali proizvajalec v primerljivi državi (v skladu z okoliščinami):

predloži napačne ali zavajajoče informacije ali

zavrne dostop do ustreznih informacij oziroma jih ne zagotovi v razumnem roku ali

znatno ovira preiskavo, pri čemer ovira Komisijo pri preverjanju podatkov v obsegu, ki je po mnenju Komisije nujen, informacije ne bodo upoštevane, Komisija pa lahko sklene, da vložnik ni izpolnil svojih obveznosti v zvezi z dokaznim bremenom. To lahko privede do zavrnitve prošnje v skladu s tretjim odstavkom člena 11(8) osnovne uredbe.

4.3 Razkritje

Ko bo preiskava utemeljenosti prošnje zaključena, bodo vložniku razkrita bistvena dejstva in premisleki, na podlagi katerih namerava Komisija sprejeti sklep o prošnji za vračilo. Sodelujoči proizvajalec(-ci) izvoznik(-i) lahko prejme(-jo) le informacije o obdelavi njegovih (njihovih) podatkov, zlasti o izračunu normalne vrednosti in izvoznih cen, ki je bil narejen na podlagi te obdelave informacij.

5. Izid

5.1 Presežni znesek, ki se vrne

Presežni znesek, ki se vrne vložniku, načeloma ustreza absolutnemu znesku, ki se izračuna kot razlika med pobrano dajatvijo in stopnjo dampinga, ugotovljeno med preiskavo v zvezi z vračilom.

5.2 Plačilo

Vračilo mora običajno plačati država članica, v kateri so bile protidampinške dajatve določene in nato pobrane, v 90 dneh od datuma uradnega obvestila o sklepu o vračilu.

V zvezi s tem, ali se za morebitno plačilo po več kot 90 dneh plačajo obresti, še naprej velja nacionalna zakonodaja posamezne države članice.

5.3 Razveljavitev sklepa o vračilu

Če se pozneje izkaže, da je bil sklep o odobritvi vračila sprejet na podlagi napačnih ali nepopolnih informacij, bo ta sklep razveljavljen z učinkom za nazaj. Dejstvo, da je sklep o vračilu temeljil na napačnih ali nepopolnih informacijah, pomeni, da ni bilo objektivne pravne podlage za ta sklep, zaradi česar vložnik ab initio ni upravičen do vračila, hkrati pa to upravičuje razveljavitev sklepa.

Kot posledica te razveljavitve se vrnjeni zneski, ki ustrezajo prvotnim protidampinškim dajatvam, ponovno poberejo.

Ko Komisija sprejme sklep o razveljavitvi vračila, zadevna država članica zagotovi, da se ta sklep na njenem ozemlju ustrezno izvrši, z izterjavo zneskov, ki so bili neupravičeno vrnjeni v skladu s členom 11(8) osnovne uredbe.

Nacionalni organi zadevne države članice pri izvršitvi tega sklepa ravnajo v skladu s procesnimi in materialnimi pravili svojega nacionalnega prava. Uporaba nacionalnega prava ne sme vplivati na obseg in učinkovitost sklepa Komisije, s katerim se razveljavi predhodni sklep Komisije o odobritvi vračila.

5.4 Preglednost

Nezaupne različice sklepov Komisije v skladu s členom 11(8) osnovne uredbe ter tekoče preiskave vračil so objavljene na spletni strani GD za trgovino.

(1) Uredba (EU) 2016/1036 Evropskega parlamenta in Sveta z dne 8. junija 2016 o zaščiti proti dampinškemu uvozu iz držav, ki niso članice Evropske unije (UL L 176, 30.6.2016, str. 21).

(2) Obvestilo Komisije o vračilu protidampinških dajatev (UL C 164, 29.5.2014, str. 9).

(3) Uredba (EU) št. 952/2013 Evropskega parlamenta in Sveta z dne 9. oktobra 2013 o carinskem zakoniku Unije (UL L 269, 10.10.2013, str. 1).

(4) Postopek, opisan v tem obvestilu, se smiselno uporablja za prošnje za vračila, ki jih vložijo uvozniki, ki so Uniji plačali protidampinške dajatve na uvoz blaga, ocarinjenega na Severnem Irskem, v skladu z naslovom 5 Priloge II k Protokolu o Irski in Severni Irski k Sporazumu o izstopu Združenega kraljestva Velika Britanija in Severna Irska iz Evropske unije in Evropske skupnosti za atomsko energijo (UL CI 384, 12.11.2019, str. 1), kakor je bil spremenjen s Sklepom št. 3/2020 Skupnega odbora, ustanovljenega s Sporazumom o izstopu Združenega kraljestva Velika Britanija in Severna Irska iz Evropske unije in Evropske skupnosti za atomsko energijo (UL L 443, 30.12.2020, str. 3).

(5) Kontrolne številke izdelka se ustvarijo za izračun stopnje dampinga za vsako posamezno vrsto in možno kombinacijo značilnosti izdelka, za vse izdelke, ki se proizvedejo in izvozijo v Evropsko unijo, kot tudi za tiste, ki so bili prodani na domačem trgu.

(6) Prošnje za vračilo za izdelke, vnesene v epikontinentalni pas ali izključno ekonomsko cono države članice je treba predložiti organom države članice, ki so določili carinski dolg v skladu s členom 4 Izvedbene uredbe Komisije (EU) 2019/1131 z dne 2. julija 2019 o vzpostavitvi carinskega orodja za izvajanje člena 14a Uredbe (EU) 2016/1036 Evropskega parlamenta in Sveta in člena 24a Uredbe (EU) 2016/1037 Evropskega parlamenta in Sveta.

(7) Za izračun roka glej Uredbo Sveta (EGS, Euratom) št. 1182/71 z dne 3. junija 1971 o določitvi pravil glede rokov, datumov in iztekov rokov (UL L 124, 8.6.1971, str. 1).

(8) Kadar podatki niso na voljo ob vložitvi prošnje, jih je treba predložiti po vložitvi neposredno Komisiji.

(9) Uredba (EU) 2015/755 Evropskega parlamenta in Sveta z dne 29. aprila 2015 o skupnih pravilih za uvoz iz nekaterih tretjih držav (UL L 123, 19.5.2015, str. 33).

(10) Glej četrti odstavek člena 11(3) osnovne uredbe.

(11) Za ustrezne določbe glej Prilogo III.

(12) Glej četrto alineo člena 11(8) osnovne uredbe.